එහෙත් අප්‍රිකාවේ වෙසෙන බන්ටු ගෝත්‍රිකයන් මේ ගසට දුන්නේ බහු-බැබ් යන නමය. එබැවින් ලොව පුරා මේ ගස පතල වූයේ බයෝබැබ් යන නමිනි. මේ ගස වෙනස්ම හැඩයකි. උසට වඩා මහත බැවින් ලොව අනෙක් ගස් සමග සසදද්දී විකාරයක් සේ පෙනේ. මෙහි අරුමය මීටර් පහළොවක විස්සක තරම් පරිධියක් සහිත යෝධ කඳක් පිහිටීමය. එහෙත් උස මීටර් හත අටකට වැඩිවන්නේ කලාතුරකිනි. ගසේ අතුපතර මීටර් හැටක් තරම් දුරකට විහිදෙන බැවින් කාන්තාරයකට සරතැස නිවන අපූරු සෙවනක් සැලසේ. එහෙත් මේ ගසට සෙවන සැලසිය හැක්කේ වසරේ මාස තුනක් තරම් කෙටි කලකට පමණි. අනෙක් මුළු කාලයම මේ ගස සිටින්නේ කොළ හලාගෙනය. දේශගවේෂක ලිවින්ස්ටන් අප්‍රිකාවට ගියේ බයෝබැබ් ගස කොළ හලාගෙන සිටි කාල වකවානුවකය. ඔහුට මේ ගස ලොව ඇති විරූපීම ගස ලෙස පෙනුනේ එබැවිනි. ඒ විතරක් නොවේ. මේ ගස උඩුකුරුඤ්ඤං වී ඇතැයි පෙනෙන්නේද ඒ කාලයටය.බයෝබැබ් ගස සඳට පෙම් කරයි. එනිසාදෝ එහි මල් පිපෙන්නේ රාත්‍රියේදීය. එහි කැකුල ගෝලාකාර හැඩයක් ගනී. එහෙත් ගෝලය මලක් සේ පෙති ඇරෙන්නට පැයකට වඩා වැඩි කාලයක් ගෙවෙන්නේ නැත. පිපෙන මල අඟල් හයක් තරම් වේ. හමන පවනට දෙන්නේ ඉමිහිරි සුවඳකි. එහෙත් ඒ සුවඳ මීමැස්සන්ට සමනලයන්ට තහනම්ය. හේතුව හිරු නැගී මී මැසි සමූහයා රොන් සොයන්නට පටන් ගනිද්දී මල පරවන නිසාය. මේ නිසාම බයෝබැබ් මලට පෙම් කරන්නේ වවුලන් සහ රාත්‍රී කල හැසිරෙන සලබයන් වැනි කෘමීන්ය. පිපෙන මොහොතේ සුවඳ විහිදන බයෝබැබ් මල පරව යද්දී සුළඟට මුසුකරන්නේ දුඟදකි.
ලොව අනෙක් ගස් සමඟ සසදද්දී මෙය විකාරයක් සේ පෙනෙන්නේ ඇයි?
උසට වඩා මහත බැවින්